KIRJALLINEN KYSYMYS P-2862/99

esittäjä(t): Bernard Poignant (PSE) komissiolle

(7. tammikuuta 2000)

Aihe: Erikan haaksirikko

Uusi öljyonnettomuus, joka jälleen kerran koskee myös Ranskan rannikkoalueita, ei voi jättää meitä välinpitämättömiksi. Itse asiassa velvollisuutemme on pystyä esittämään tältä osin vastauksia Euroopan unionin kansalaisille.

Kuten Amoco Cadizin tapauksessa, joka toimi kimmokkeena merien saastumisen ehkäisemiseksi laadittujen sääntöjen antamisen, myös Erikan tapauksen täytyy kannustaa meitä pohtimaan meriturvallisuuteen liittyviä standardeja, niiden tehokkuutta ja myös niiden soveltamista.

Euroopan unioni on jo hyväksynyt useita kyseiseen alaan liittyviä tekstejä (vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa niistä 13. syyskuuta 1993 annettu neuvoston direktiivi 93/75/ETY(1), alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22. marraskuuta 1994 annettu neuvoston direktiivi 94/57/EY(2) sekä alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19. kesäkuuta 1995 annettu neuvoston direktiivi 95/21/EY(3)).

Kyseisen kehyslainsäädännön päämääränä on vähentää standardit alittavia aluksia, jotka liikennöivät yhteisön vesillä, ja parantaa ihmisten meriturvallisuutta sekä suojella meriympäristöä. Lainsäädännöllinen tilanne ei ole kuitenkaan läheskään tyydyttävä silloin, kun sen avulla ei voida estää standardien vastaisten alusten liikennöintiä yhteisön vesillä.

Aikooko komissio ehdottaa ankarampaa sääntelyä tässä suhteessa ja aikooko se kehottaa kansainvälisiä järjestöjä olemaan jyrkempiä tai peräti kieltää standardien vastaisten alusten liikennöinnin?

(1) EYVL L 247, 5.10.1993, s. 19.

(2) EYVL L 319, 12.12.1994, s. 20.

(3) EYVL L 157, 7.7.1995, s. 1.

Loyola de Palacion komission puolesta antama vastaus

(26. tammikuuta 2000)

Komissio on myös huolissaan Erika-alukselle Bretagnen rannikon edustalla sattuneen onnettomuuden traagisista seurauksista.

Komissio toivoo luonnollisesti, että tutkimustulosten avulla saadaan selville, mitkä onnettomuuden todelliset syyt olivat sekä ketkä ovat onnettomuudesta vastuussa.

Tämä haaksirikko on paljastanut jo nyt sen, että turvallisuutta ja saastumisen ehkäisyä koskevia kansainvälisiä ja yhteisön sääntöjä on sovellettu puutteellisesti. Komission mielestä nyt on aika alkaa harkita perinpohjaisesti keinoja, joilla Euroopan rannikkoalueita suojeltaisiin tehokkaammin onnettomuuksien aiheuttamilta vaaroilta.

Tästä syystä komissio on ryhtynyt valmistelemaan tiedonantoa, joka koskee merenkulun turvallisuutta sekä lippuvaltioiden, satamavaltioiden ja merenkulkuelinkeinon harjoittajien vastuuta. Tiedonannosta keskustellaan Euroopan parlamentissa ja neuvostossa Ranskan puheenjohtajuuskaudella. Tällä asiakirjalla komission on tarkoitus esittää tiettyjä ajatuksia ja ehdottaa konkreettisia toimia, kuten esimerkiksi riskialuksien tarkastusten tiukentamista yhteisön satamissa, luokituslaitosten toimien tiukempaa seurantaa, sen mahdollisuuden tutkimista, voisiko yksinkertaisella laidoituksella varustettujen öljysäiliöalusten pääsyn yhteisön satamiin kieltää tietystä päivämäärästä lähtien Yhdysvaltojen tapaan, lastin omistajan asettamista suurempaan vastuuseen vakavassa saastumistapauksessa (erilaisia vaihtoehtoja elinkeinon harjoittajien vapaaehtoisesta sitoumuksesta sitovan yhteisön lainsäädännön hyväksymiseen tutkitaan vielä) ja tietokannan perustamista, jonka avulla kaikki asianomaiset merenkulkuteollisuuden ja viranomaisten edustajat voisivat

saada tarkan ja ajankohtaisen kuvan laivan laadusta (kyseessä on EQUASIS-tietokanta, jota komissio ja Ranskan merenkulkuviranomaiset kehittävät parhaillaan läheisessä yhteistyössä).